Απόφαση της Επιτροπής

της 7ης Μαρτίου 2003

για την τροποποίηση του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου αναφορικά με τη χρήση των ουσιών halon 1301 και halon 1211

[κοινοποιηθείσα υπό τον αριθμό Ε(2003) 691]

(2003/160/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος(1), όπως τροποποιήθηκε τελευταία από τον κανονισμό (ΕΚ) αριθ. 2039/2000(2), και ιδίως το άρθρο 4 παράγραφος 4 σημείο iv),

Εκτιμώντας τα ακόλουθα:

(1) Στο πλαίσιο της επανεξέτασης που προβλέπεται στο άρθρο 4 παράγραφος 4 σημείο iv) του κανονισμού (ΕΚ) αριθ. 2037/2000, και αφού συζήτησε με εκπροσώπους στρατιωτικών και άλλων συμφερόντων, η Επιτροπή κατέληξε στα ακόλουθα πορίσματα αναφορικά με τη χρήση των ουσιών halon 1301 και halon 1211.

(2) Η halon 1301 χρησιμοποιείται ως υλικό δημιουργίας αδρανούς ατμόσφαιρας στις δεξαμενές καυσίμου των μαχητικών αεροσκαφών F-16. Δεν υπάρχουν σήμερα διαθέσιμες εναλλακτικές λύσεις μέσω των οποίων να είναι δυνατή η κατάσβεση πυρκαγιάς και η καταστολή έκρηξης με σχέση όγκου προς βάρος τέτοια που να είναι αποδεκτή για δημιουργία αδρανούς ατμόσφαιρας σε δεξαμενές καυσίμου μαχητικών αεροσκαφών. Εναλλακτική λύση εγκατεστημένη και επιχειρησιακή σε μαχητικό F-16 είναι απίθανο να υπάρχει διαθέσιμη στο προβλεπτό μέλλον και πάντως όχι νωρίτερα από τις 31 Δεκεμβρίου 2003, οπότε θα πρέπει να έχουν παροπλιστεί όλα τα μη εξαιρούμενα συστήματα πυροπροστασίας όπως προβλέπεται στο άρθρο 4 παράγραφος 4 σημείο v) του κανονισμού (ΕΚ) αριθ. 2037/2000. Θα πρέπει, συνεπώς, να προστεθεί η ουσία halon 1301 στον κατάλογο των εξαιρούμενων χρήσεων halons του παραρτήματος VII του κανονισμού (ΕΚ) αριθ. 2037/2000.

(3) Τόσο η halon 1301 όσο και η halon 1211 χρησιμοποιούνται σε χερσαία στρατιωτικά οχήματα και θαλάσσια σκάφη για την προστασία χώρων που προορίζονται για το προσωπικό και των μηχανοστασίων. Εντούτοις, μόνον η χρήση halon 1301 καλύπτεται από την εξαίρεση που προβλέπεται στον κανονισμό (ΕΚ) αριθ. 2037/2000. Η μετατροπή τέτοιου στρατιωτικού εξοπλισμού ώστε να χρησιμοποιείται halon 1301 αντί halon 1211 θα ήταν δαπανηρή και επιπλέον επιζήμια σε σχέση με την προστασία της στιβάδας του όζοντος, αφού η halon 1301 έχει δυναμικό καταστροφής όζοντος τριπλάσιο εκείνου της halon 1211. Ακόμη, η μεταφορά χρηματοδοτικών πόρων για τη μετατροπή εξοπλισμού ώστε να χρησιμοποιείται halon 1301 θα επιβράδυνε πιθανότατα την ανάπτυξη εναλλακτικών λύσεων οι οποίες να μην συντελούν στην καταστροφή του όζοντος. Επομένως, η χρησιμοποίηση halon 1211 για την προστασία χώρων που προορίζονται για το προσωπικό και των μηχανοστασίων σε χερσαία στρατιωτικά οχήματα και θαλάσσια σκάφη πρέπει να προστεθεί στον κατάλογο των εξαιρούμενων χρήσεων ουσιών halons του παραρτήματος VII του κανονισμού (ΕΚ) αριθ. 2037/2000.

(4) Συνεπώς, ο κανονισμός (ΕΚ) αριθ. 2037/2000 πρέπει να τροποποιηθεί αναλόγως.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 18 παράγραφος 1 του κανονισμού (ΕΚ) αριθ. 2037/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα VII του κανονισμού (ΕΚ) αριθ. 2037/2000 αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 7 Μαρτίου 2003.

Για την Επιτροπή

Margot Wallström

Μέλος της Επιτροπής

(1) ΕΕ L 244 της 29.9.2000, σ. 1.

(2) ΕΕ L 244 της 29.9.2000, σ. 26.

ΠΑΡΑΡΤΗΜΑ

Το παράρτημα VII του κανονισμού (ΕΚ) αριθ. 2037/2000 αντικαθίστανται από το ακόλουθο κείμενο:

"ΠΑΡΑΡΤΗΜΑ VII

Κρίσιμης σημασίας χρήσεις ουσιών halons

Η ουσία halon 1301 χρησιμοποιείται:

- σε αεροσκάφη για την προστασία θαλάμων πληρώματος, ατράκτων των κινητήρων, χώρων φορτίου και ξηρού φορτίου και για τη δημιουργία αδρανούς ατμόσφαιρας στις δεξαμενές καυσίμου,

- σε χερσαία στρατιωτικά οχήματα και θαλάσσια σκάφη για την προστασία χώρων που προορίζονται για το προσωπικό και των μηχανοστασίων,

- για τη δημιουργία αδρανούς ατμόσφαιρας σε κατειλημμένους χώρους όπου θα μπορούσε να σημειωθεί έκλυση εύφλεκτων υγρών ή/και αερίων σε στρατιωτικό εξοπλισμό, στο πλαίσιο δραστηριοτήτων του τομέα των υγρών καυσίμων και του πετροχημικού τομέα γενικότερα, και σε φορτηγά πλοία που ήδη υπάρχουν,

- για τη δημιουργία αδρανούς ατμόσφαιρας σε ήδη υπάρχοντα επανδρωμένα κέντρα επικοινωνίας και ελέγχου των ενόπλων δυνάμεων ή άλλων, ζωτικής σημασίας για την εθνική ασφάλεια,

- για τη δημιουργία αδρανούς ατμόσφαιρας σε χώρους όπου ενδέχεται να εμφανιστεί κίνδυνος διασποράς ραδιενεργού υλικού,

- στη σήραγγα της Μάγχης και σε συναφείς εγκαταστάσεις και τροχαίο υλικό.

Η ουσία halon 1211 χρησιμοποιείται:

- σε χερσαία στρατιωτικά οχήματα και θαλάσσια σκάφη για την προστασία χώρων που προορίζονται για το προσωπικό και των μηχανοστασίων,

- σε φορητούς πυροσβεστήρες και σε σταθερό πυροσβεστικό εξοπλισμό για κινητήρες αεροσκαφών,

- σε αεροσκάφη για την προστασία θαλάμων πληρώματος, ατράκτων των κινητήρων, χώρων φορτίου και ξηρού φορτίου,

- σε πυροσβεστήρες για την προσωπική ασφάλεια επαγγελματιών πυροσβεστών που καλούνται να αντιμετωπίσουν την πυρκαγιά στο αρχικό της στάδιο,

- σε πυροσβεστήρες στρατιωτικών και αστυνομικών δυνάμεων για χρήση επί προσώπων."